Všetkých priateľov pozývam na prezentáciu knihy "My sme starí Prešporáci", ktorá je pre mňa srdcovou záležitosťou. Pracovali sme na nej vyše rok a vzácna mi je aj preto, lebo jedna jej kapitola rozpráva o histórii mojej vlastnej rodiny.
Podujatie bude zároveň mojou moderátorskou premiérou.
Teším sa na vás 24. októbra o 18.00, v Štúdiu A2 (Mickiewiczova 2)
"My sme starí Prešporáci" je unikátna publikácia, zostavená a vydaná občianskym združením Bratislavské rožky, ktorá obsahuje 21 príbehov zo starej Bratislavy. Každú jej kapitolu tvorí jedno autentické rozprávanie Prešporáčky či Prešporáka, v ktorom približuje dejiny svojej rodiny a svoj vzťah k rodnému mestu. Tieto osobné texty sú doplnené bohatým výberom vzácnych fotografií zo starých albumov danej rodiny, z ktorých väčšina doteraz nebola publikovaná. Čitateľ sa v knihe ponorí do starých rodinných fotoalbumov a zaspomína si so "starými Prešporákmi" na doby dávno minulé, ktoré však teraz nanovo ožívajú a pripomínajú bohatú a slávnu históriu viacjazyčného mesta, známeho ako Pozsony, Pressburg, či Bratislava.
Trojjazyčnú slovensko – maďarsko – nemeckú publikáciu pripravovalo OZ Bratislavské rožky vyše rok a podieľali sa na nej takmer tri desiatky spolupracovníkov.
Miesto konania: Štúdio A2, Mickiewiczova 2, - vchod vo dvore.
Privítanie a úvodné slovo: Eva Bolemant, predsedníčka OZ Bratislavské rožky.
Moderátor večera: Peter Janoviček, publicista, knižný autor a jeden zo zostavovateľov knihy.
Účinkujúci: Viera Kamenická, Lucia Molnár Satinská, Štefan Holčík, Mihály Brogyányi
Knihu uvedie do života: prof. Juraj Šedivý
Knihu "My sme starí Prešporáci" si na podujatí bude možné zakúpiť.
Cena 25 € / pre členov 1 ks 15 €
Vstup na podujatie je zadarmo.
Jazyk podujatia: slovenský
Vydanie publikácie realizované s finančnou podporou Fondu na podporu kultúry národnostných menšín, 2021.